**AR Ailə,Qadın və Uşaq Problemləri üzrə Dövlət Komitəsinin sədrinin kollegiyada komitənin fəaliyyəti haqqında illik hesabata dair çıxışı (25 dekabr, 2018-ci il)**

**Hörmətli Musa müəllim, Bahar xanım, Aqiyə xanım, Ramilə xanım, kollegiya üzvləri, xanımlar və cənablar,**

Hamınızı salamlayıram, bu gün biz ilin yekunlarına nəzər salacaq, görülmüş işlər barədə müzakirə edəcəyik.

Qeyd edim ki, 2018-ci il Azərbaycan üçün çox əlamətdar hadisələrlə zəngindir. Bütün sahələrdə dinamik inkişaf təmin edilmişdir və bu proses davam etməkdədir. Bu gün ölkəmiz 100 il əvvəl yaranan Azərbaycan Xalq Cümhuriyyətinin layiqli varisidir.

Müasir Demokratik Azərbaycan dövlətinin yaradıcısı Ümummilli Lider Heydər Əliyev tərəfindən qoyulmuş prinsiplərə sadiq qalaraq bu gün hörmətli cənab Prezident İlham Əliyevin rəhbərliyi ilə respublikada nəhəng quruculuq işləri aparılır. Və artıq ölkəmiz nəinki regionun, dünyanın lider ölkələri sırasında olmaqla bərabər, Azərbaycan əksər regional və ya beynəlxalq layihələrin əsas tərəfdaşıdır. Və əlbəttə ki, bunun əsasında ölkə başçısının həyata keçirdiyi düşünülmüş siyasət dayanır.

27 illik müstəqillik tariximizin son 15 ili xüsusi ilə önəmlidir.Tarix üçün 15 il çox qısadır, amma bu müddəti addım- addım inkişaf yolu keçən bir ölkə üçün heç də az zaman deyil.

Prezidentimiz İlham Əliyev ötən müddət ərzində öz fəaliyyəti ilə hər bir azərbaycanlının prezidenti olduğunu dəfələrlə sübuta yetirib. Dünən bütün ölkə cənab Prezidentin ad gününü qeyd etdi. Biz də bu təbriklərə qoşuluruq, ona və ailəsinə möhkəm can sağlığı, uzun ömür, Azərbaycanın tərəqqisi naminə yorulmaz və şərəfli fəaliyyətində yeni-yeni uğurlar arzulayırıq. Ölkə başçısı, bu müddət ərzində Ümummili Lider Heydər Əliyevin müqəddəs ideyalarını daha da inkişaf etdirərək uğurlu daxili və xarici siyasət həyata keçirib. Bunun nəticəsində Azərbaycan müstəqil dövlət olaraq daha da güclənib, dünya miqyasında söz sahibi olan dövlətə çevrilib.

Azərbaycanın paytaxtı Bakı şəhəri ən mötəbər beynəlxalq tədbirlərə ev sahibliyi edib. Məhz elə bunun nəticəsidir ki, cənab İlham Əliyev növbəti dəfə xalqın etimadını qazanaraq yenidən prezident seçildi. Möhtərəm Prezidentimizin uğurlu dövlət idarəçiliyi, onun başçılığı ilə aparılan sistemli islahatlar, göstərdiyi siyasi iradə hər bir vətəndaşın rifahının yüksədilməsinə yönəlmişdir. Təkcə iki beynəlxalq layihənin adını çəkmək kifayətdir ki, dövlətimizin nə qədər güclü olduğunu görək. Cənub Qaz Dəhlizinin rəsmi açılışının keçirilməsi, eləcə də TANAP –ın istismara verilməsi təkcə Azərbaycan üçün deyil, qonşu və dost ölkələr üçün gözəl imkanlar yaradır. Həmin layihələr bu gün və gələcəkdə enerji təhlükəsizliyi məsələlərinin həlli üçün əvəzolunmaz infrastruktur layihəsidir.

Xüsusilə bu il orbitə çıxarılmış "Azerspace-2" peykini qeyd etmək istərdim. Bu sayca 3-cü peykdir.  Bütün bu və digər amillər güclü iqtisadiyyatın yaranmasına imkan verir. Bu gün Beynəlxaq Hesabatlarda ölkəmizin vəziyyəti necə qiymətləndirilir? Qısaca olaraq 1-2 rəqəmi misal göstərmək istərdim. Dünya İqtisadi Forumunun “2017-2018-ci il Qlobal Rəqabətlilik Hesabatı”nda Azərbaycan reytinqdə 35-ci yerdədir. Azərbaycan sosial bərabərsizliyin ən aşağı olduğu ölkələrdən biri kimi dəyərləndirilib. Dünya İqtisadi Forumu ölkəmizlə bağlı daha bir hesabatını açıqlayıb. Belə ki, Azərbaycan Dünya İqtisadi Forumunun illik "İnklüziv inkişaf indeksi - 2018" hesabatında inkişaf etməkdə olan ölkələr arasında 3-cü yeri tutub.

Bu hesabatda Azərbaycan 7 mümkün baldan dörd tam yüzdə altmış doqquz (4,69) bal toplayıb. 2018-ci ildə Dünya Bankının yaydığı “Doing Business 2019” hesabatında Azərbaycan dünyanın ən çox islahat aparan ölkəsi elan olunmuşdur. Bütün bu qiymətləndirmələr bir daha sübut edir ki, Möhtərəm Prezidentimiz İlham Əliyevin başçılığı ilə aparılan sistemli islahatlar, regionlarımızın inkişafına yönələn sosial-iqtisadi proqramlar öz müsbət nəticələrini verməkdədir. Ən nümunəvi layihələrdən biri ASAN-dır. Bu, Azərbaycanın brendidir. Ailə Biznesinə Dəstək Mərkəzlərinin (ABAD) yaradılması əhali arasında yeni iş yerlərinin açılmasını asanlaşdırmaqla yanaşı, kənd qadınları arasında kiçik və orta sahibkarlığı artırır.

Ölkədə vətəndaşlara daha tez və operativ xidmətlərin göstərilməsi sahəsində davamlı olaraq yeni layihələr reallaşır.

Bunlardan biri də DOST-dur. Onun əsas məqsədi əhalinin məşğulluğu, əmək, sosial müdafiə və təminat sahələrində vətəndaşlara göstərilən xidmətlərin keyfiyyətinin yüksəldilməsidir. Digər layihələrdən biri də **icbari tibbi sığortanın tətbiqinin təmin edilməsi ilə bağlı**yeni yaradılacaq TƏBİB-dir. **İl** ərzində həyata keçirilən sosial layihələr, bir sıra sosial obyektlərin, texno-parkların açılışı, təməlqoyma mərasimləri buna əyani sübutdur. Biz hansı sahəyə baxsaq, orada inkişaf, uğur görürük. Və bu dostlarımızı sevindirir, düşmənlərimizi isə təbii ki, narahat edir.

Qeyd etməliyəm ki, bu uğurlarda digər dövlət qurumları ilə yanaşı, Komitəmizin də mühüm töhfələri olub. Və bu da bizim həm iş yükümüzü, həm də məsuliyyətimizi artırır.

Demək olar ki, qəbul olunan bütün qanunvericilik aktlarda, dövlət proqramlarında Komitənin üzərinə düşən öhdəliklər var. Və bu o deməkdir ki, Komitənin fəaliyyətinə xüsusi önəm verilir, biz də öz işimizlə bunu bir daha təsdiqləməliyik. İl ərzində Komitə tərəfindən 112 tədbir həyata keçirilmiş, 6 araşdırma və təhlil aparılmış, 18 təklif irəli sürülmüş, 14 beynəlxalq konfransda iştirak təmin edilmişdir. Qeyd edim ki, hər bir əməkdaşımızın fəaliyyəti diqqətdə saxlanılır. Cənab Prezident tərəfindən qiymətləndirilir.

Komitənin sədr müavini Sədaqət Qəhrəmanova dövlət qulluğunda uzunmüddətli səmərəli fəaliyyətinə görə “Əməkdar dövlət qulluqçusu” fəxri adına layiq görülüb. Biz onu ürəkdən təbrik edirik və ölkə başçısına təşəkkürümüzü bildiririk.

Komitənin İnformasiya və analitik araşdırmalar şöbəsinin müdiri Elgün Səfərov Birləşmiş Millətlər Təşkilatının Qadınlara qarşı ayrı-seçkiliyin bütün formalarının ləğv edilməsi üzrə Komitəsinə üzv seçilmişdir.

Bu il Humanitar Əməkdaşlıq Şurası və MDB ölkələrinin humanitar əməkdaşlığının dövlətlərarası fondu  tərəfindən təsis edilmiş  “Debütlər birliyi”  beynəlxalq mükafatına ailə təsisatının tədqiqi və dəstəklənməsi sahəsində fəaliyyət göstərən müxtəlif ölkələrdən altı gənc mütəxəssis layiq görülüb. Onlardan biri də Raidə Əmirbəyovadır. Komitənin ayrı-ayrı əməkdaşları BMT və Avropa Şurasının müvafiq Komissiyalarıın İşçi qrupunun üzvü olaraq çox aktiv iştirak etmişlər. Komitə mühüm xarici səfərlər etmişdir. İl ərzində Komitənin əməkdaşları 10-a yaxın ölkələrdə ixtisaslaşmış təlim keçiblər. Və bu da onların ekspert kimi yetmişməsində vacib rol oynayır.

Bunlardan misal olaraq, Mərakeşin paytaxtı Rabat şəhərində İSESCO-nun Uşaq Məsələləri Nazirlərinin 5-ci Konfransını qeyd etmək istərdim. Bu tədbirdə 3 Qətnamə qəbul olunub, bu sənəddə bizim 5 təklifimiz qəbul edilib. Eyni zamanda, Pekin şəhərində Şanxay Əməkdaşlıq Təşkilatının 1-ci Qadın Forumuna, Avstriya Respublikasına, İsveçrə Konfederasiyasına olan səfəri göstərmək istərdim. Azərbaycan təcrübəsi çox həvəslə qarşılandı və bir çox ölkələr mübadilə üçün bizə müraciət etdilər. İsveçrənin Firburq Universitetində 100 illiklə bağlı Azərbaycan qadın hərəkatı mövzusunda mənin geniş mühazirəm dinlənilib və fransız yazıçı Jan Lui Qurunun “Keçmişin qadınları” və “Bugünün qadınları” adlı iki cildlik “Azərbaycan qadınları” kitabının təqdimat mərasimi keçirilib.

Dövlət Komitəsinin sədr müavini Sədaqət Qəhrəmanova II Avrasiya Forumunda iştirak edib. Mən özüm I Forumda iştirak etmişəm. Hər iki forumda ölkəmiz yüksək səviyyədə təmsil olunub. Bu il həm də digər müavin Aynur Sofiyeva da Nyu Yorkda BMT-nin Qadınların Vəziyyəti üzrə Komissiyasının 62-ci iclasında iştirak etmiş və ölkəmizin bu sahədəki uğurları haqqında məruzə etmişdir.

Dayanıqlı İnkişaf Məqsədləri (DİM) üzrə Nyu Yorkda yüksək səviyyəli dəyirmi masada, Cenevrədə keçirilmiş BMT İnsan Hüquqları Şurasının Universal Dövri İcmal üzrə İşçi qrupunun iclasında,Minsk şəhərində keçirilmiş ikinci “Qadın liderlər Beynəlxalq Forumu”nda iştiraklar edilmişdir. Aparat rəhbəri Ceyran Rəhmətullayeva ABŞ-ın 2 universitetində “Azərbaycan qadını: tarixilik və müasirlik” mövzusunda məruzələr oxuyub.

Bu il sosial siyasətin tərkib hissəsi kimi ailə institutunun möhkəmləndirilməsi, qadın və uşaq hüquqlarının müdafiəsi üçün daha güclü mexanizmlərin yaradılması sahəsində mühüm işlər görülüb.

İlk öncə qeyd edim ki, bu il biz Azərbaycan Xalq Cümhuriyyətinin yaranması ilə yanaşı, qadınlara seçmək və seçilmək hüququnun verilməsinin də 100 illiyini qeyd etdik. Azərbaycan müsəlman Şərqində qadına seçmək və seçilmək hüququ verən ilk ölkədir. 100 il əvvəl belə bir hüquq əldə etməklə biz bir sıra qabaqcıl Avropa ölkələri ilə eyni sırada dayanırıq.

Bu əlamətdar hadisə ilə bağlı Gəncədə Konfrans keçirildi və bununla da silsilə tədbirlərə start verildi. Bu tədirlərə isə ölkə daxilində Qadınların V Forumu ilə yekun vurduq. Qeyd edim ki, Forumun yeni formatda keçirilməsi, beynəlxalq statusa malik olması çox bəyənildi.

Əlbəttə ki, dövlət başçımızın və eləcə də Respublikanın Birinci vitse –prezidenti Mehriban xanım Əliyevanın xüsusi diqqəti və dəstəyi olmadan belə bir nüfuzlu tədbir keçirmək qeyri - mümkün idi. Və onların Foruma təbrik məktubları, həm də qadınların qarşısında bir çox hədəflər qoydu. İnanıram ki, biz bu hədəflərə nail olacağıq.

Qadın sahibkarlığınin inkişafı ilə bağlı bir sıra mühüm tədbirlər keçirildi, memorandumlar imzalandı. Bu ilin iyul ayında Bakıda “İşgüzar Qadınlar” Assosiasiyası ilə qarşılıqlı əməkdaşlıq çərçivəsində “Qadın Sahibkarlığı: inkişaf perspektivləri və əməkdaşlıq "mövzusunda dəyirmi masa ətrafında müzakirələr aparılıb. Daha sonra əməkdaşlıq memorandumu imzalanıb.

Sentyabrda Bakıda IX Azərbaycan-Rusiya Regionlararası Forumu çərçivəsində “Qadın sahibkarlığının inkişafında ikitərəfli əməkdaşlığın perspektivləri” mövzusunda xüsusi ssesiya keçirilib. Bu tədbirin sonunda da əməkdaşlıq memorandumu imzalanıb.

Həmin sənədin əsas məqsədi regionlararası qadın sahibkarlığının inkişafı, ikitərəfli işbirliyinin qurulması idi. Oktyabr ayında isə Rusiya Federasiyasının Həştərxan vilayətində “Həştərxan-Azərbaycan: Qadın Sahibkarlığı” biznes forum keçirildi. Nəzərinizə çatdırım ki, iki dövlət arasında biznes və işgüzar əlaqələrin qurulmasına yönəldilmiş və 30 – a qədər azərbaycanlı sahibkar qadın bu Forumda iştirak etmişdir.

Bizim məqsədimiz odur ki, sahibkar qadınlarımız daha da inkişaf etsinlər, yeni bazarlara çıxış imkanlarına malik olsunlar, öz işlərini daha da genişləndirsinlər. Buna görə də çox vacibdir ki, həm yerli, həm də beynəlxaq səviyyədə əlaqələr qurulsun, şəbəkələr yaradılsın. Bu məsələləri biz bütün səviyyələrdə qaldırırıq.

Bu il Qazaxıstanda BMT-nin Mərkəzi Asiya İqtisadiyyatları üzrə Xüsusi Proqramının (SPECA) Gender və İqtisadiyyat üzrə Tematik İşçi Qrupunun iclası və BMT-nin Avropa İqtisadi Komissiyası (UNECE) və BMT-nin Asiya və Sakit okean üzrə İqtisadi və Sosial Komissiyasının (UNESCAP) təşkilatçılığı ilə SPECA İqtisadi Forumunda da bu məsələlər müzakirə olunmuşdur.

Qeyd edim ki, bir sıra layihələrimiz Birləşmiş Millətlər Təşkilatının İnkişaf Proqramı (UNDP), Əhali Fondu (UNFPA), Uşaq Fondu (UNICEF), Qaçqınlar üzrə Ali Komissarlığı (UNHCR), Beynəlxalq Miqrasiya Təşkilatı (İOM), Birləşmiş Millətlər Təşkilatının Ərzaq və Kənd Təsərrüfatı Təşkilatı (FAO), Amerika Birləşmiş Ştatlarının Beynəlxalq İnkişaf Agentliyi (USAID) dəstəyi ilə reallaşır. Nə üçün qadın sahibkarlığının inkişafı və xüsusilə də kiçik və orta sahibkarlığın inkişafı bu qədər önəmlidir. İlk növbədə qadınlar əhalinin yarısını təşkil edir və onların arasında məşğulluğun artırılması çox vacibdir. İkincisi, qadının iqtisadi cəhətdən güclü olması onun zorakılığa məruz qalma riskini azaldır.

Üçüncüsü isə, ölkədə ömür uzunluğunun artması əmək qabiliyyətli yaşda olan insanlar üçün müəyyən çətinliklər yarada bilər. Bunlardan ən başlıcası əhalinin ömür boyu təhsil almaq və yeni peşəyə sahib olmasıdır. Strateji Yol Xəritəsi də insanların özünü reallaşdırması üçün imkanların genişləndirilməsini nəzərdə tutur. Buna görə də əhalinin, əsasən də qadınların peşə təhsilinin gücləndirilməsi və zamanın tələblərinə uyğunlaşdırılması aktualdır. Qadınların peşə hazırlığı kurslarına cəlb olunması, onların bazar iqtisadiyyatı və sahibkarlıq fəaliyyəti haqqında bilik və təcrübə qazanmaları üçün maarifləndirici tədbirlərin keçirilməsinin böyük əhəmiyyəti vardır.

Artıq bizdə belə bir təcrübə var ki, sahibkarlıq fəaliyyəti ilə məşğul olmaq istəyən qadınlar üçün imkanlar yaradıldıqda və onlara stimul verdikdə çox müsbət nəticələrə nail olmaq mümkündür. Və bu gün fəaliyyət göstərən Qadın Resurs Mərkəzləri eyni zamanda, 11 regional Uşaq və Ailələrə Dəstək Mərkəzləri buna əyani misaldır. Yeri gəlmişkən istəyirəm qeyd edim ki, bu il biz Resurs Mərkəzlərinin sayını 8-ə çatdırmışıq. Bu Mərkəzlər Qusar, Zaqatala rayonları və Bakının Xəzər rayonlarında yaradılıb. Regional Mərkəzlərin fəaliyyəti gündən-günə genişlənir və yerli əhali real nəticələri görür. İl ərzində Mərkəzlərin fəaliy­yətindən iyirmi mindən çox (20 748) vətəndaş bəhrələnmişdir.

Buna görə də Mərkəzlərin fəaliyyətini təkmilləş­dir­mək məqsədilə əməkdaşların peşəkarlığının artırılması ilə yanaşı, maddi-texniki bazası da intensiv şəkildə möhkəmləndirilir. Bu il daha bir Mərkəzin Zaqataladakı yeni binasının açlışı olmuşdur. Növbəti ildə investisiya layihəsi çərçivəsində Goranboydakı Mərkəzin yenidən inşası nəzərdə tutulur.

Bu gün qızlar üçün qapalı heç bir peşə yoxdur. Texniki, innovativ, neft sənayesi və digər sahələrdə qızlarımızın sayı artmaqdadır. Tədqiqatların analizi də onu göstərir ki, qızlarımız dövlət sektorunda işləmək arzusundadır. Statistik rəqəmlər də onu təsdiq edir ki, qadınların 30%-i dövlət, 70%-ə qədəri isə özəl sektorda işləyir. Baxmayaraq ki, qadınlar bilik və bacarıqlarına görə kişilərdən geri qalmırlar.

Lakin onlar dövlət sektorunda istənilən səviyyədə təmsil olunmayıblar. Bizdə belə bir praktika var. Dövlət qurumları yalnız qadınlar üçün işə qəbul imtahanları keçirirlər və beləliklə də, qadınların bu və ya digər sahələrdə təmsilçiyinin artmasına nail olunur. Məsələn, Gömrük Komitəsində 2-ci dəfədir ki, belə bir imtahan keçirilir. Artıq qadınların gömrük xidmətlərində iştirak səviyyəsi 20%-ə qədər yüksəlmişdir. Bundan həm qadınlar və onların ailələri, həm də dövlət orqanları müsbət yararlanırlar. Doğrudur, bu pozitiv diskriminasiya sayılsa da, biz çalışırıq ki, fərqi aradan qaldıraq. Və bu prosesi davam etdirəcəyik, digər dövlət qurumlarında da belə bir imtahan testləri aparmaq niyyətindəyik.

Artıq hamı tərəfindən qəbul edilib ki, qadın və qızlara qarşı zorakılıq qlobal sülh və təhlükəsizliyə zərbə vurur. Bütövlükdə ölkələrin sosial sabitliyə və iqtisadi inkişafa nail olmasına mane olur. Hər bir zorakılıq əməli, o cümlədən, məişət zorakılığı qadınların hüquqlarının ciddi pozuntusudur. Məişət zorakılığı qadınlar, uşaqlar, ailələr və bütövlükdə cəmiyyət üçün  ağır fiziki, emosional, iqtisadi və sosial nəticələr doğurur. Buna görə də məsələyə adekvat münasibətin göstərilməsi son dərəcə zəruridir. Bildiyiniz kimi, problemin dərindən öyrənilməsini, dərk olunmasını və onunla mübarizəni təmin etmək üçün bütün rayonların İcra Hakimiyyətləri yanında monitorinq qrupları yaratmışıq.

Qrup üzvləri ilə mütəmadi olaraq aparılan təlimlər, görüşlər nəticəsində qrup üzvlərinin aktivliyi müşahidə olunur.

Və onlar daha operativ şəkildə zorakılığa məruz qalan insanlara yardım edir, zorakılığı törədən insana qarşı müvafiq tədbirlər görürlər.

**Hörmətli Kollegiya iştirakçıları,**

Bu il İstanbulda “Ailənin gücləndirilməsi!” devizi altında üçüncü Beynəlxalq Qadın və Ədalət Sammiti, Özbəkistanda “Ailə institutunun gücləndirilməsi və böyüməkdə olan gənc nəslin tərbiyəsində yerli özünüidarəetmə orqanlarının rolu” mövzusunda keçirilən Beynəlxalq Konfrans keçirilib. MDB məkanında da isə “Ailə İli” elan edilib.

Son illər ailə institutunun qorunması ilə bağlı keçirilən beynəlxalq konfranslar bu məsələlərin dünya ölkələri üçün nə qədər aktual olduğunu bir daha göstərir.

Əfsuslar olsun ki, bu gün biz dünyada ailələrin sayının azaldığını müşahidə edirik.  Bir çox ölkələrdə isə ailə anlayışı sosial institut kimi öz əhəmiyyətini itirmək üzrədir.   Belə ki, dünyada son 53 ildə boşanmaların sayı 2 dəfə artmış, nikahların sayı da bir o qədər azalmışdır. Və biz bu gün ətrafda nə görürük? Ekstremizm, zorakılıq, hərbi münaqişələr, iqtisadi böhranlar, sosial ədalətsizlik bəşəriyyətin gələcəyinə təhlükə yaradır.  Nəticədə ailələr dağılır, milli-mənəvi dəyərlər deformasiyaya məruz qalır.

Lakin bütün bunların fonunda Azərbaycanda ailə institutu qorunub saxlanılır, insanlar təhlükəsizlik, dostluq, mehribançılıq, tolerantlıq şəraitində yaşayırlar. Artıq dünyanın bütün ölkə və xalqları Azərbaycanın ailə və mədəni tolerantlıq modelini qəbul edir.

Bu gün ölkədə ailə institutunun möhkəmləndirilməsi üçün hansı imkanlar var? İlk növbədə qeyd etmək lazımdır ki, güclü qanunvericilik bazası mövcuddur. Yeni tələblər və ehtiyaclar əsasında bu baza daim təkmilləşir.   Bütövlükdə ailələrin  sosial rifahını yüksəltmək üçün Hökumət mütəmadi  zəruri tədbirlər həyata keçirir. İldən-ilə ailələrimizin sosial müdafiəsi güclənir, müxtəlif layihələr reallaşdırılır.

Və bunun nəticəsində son 20 il ərzində əhalimizin sayı artaraq  doqquz milyon  doqquz yüz mini (9 milyon 900 min) ötmüşdür. Bu gün Azərbaycanda 2 milyon yüz mindən çox ailə vardır. Yüzlərlə ömrünün 25, 50, 60 və daha çox müddətini bir yerdə yaşayan uzunömürlü ailələrimiz var.

Lakin qeyd etməliyəm ki, bir çox problemlər hələ də öz aktuallığını saxlamaqdadır.Biz araşdırırıq ki, ailələrdə hansı risklər var? Bu neqativ tendensiyaları aradan qaldırmaq üçün nə edə bilərik? İlk növbədə ailədə valideyn məsuliyyətinin artırılması ən önəmli məsələlərdən biridir.

Ailədaxili münasibətlərin pozulması zamanı erkən müdaxilə etmək və problemin vaxtında həll olunması üçün “Ailə Psixoloqu” İnstitutunun yaradılması da qarşıda dayanan məsələlərdəndir. Ailə dəyərlərimizin təbliğində KİV-in, xüsusilə televiziyanın üzərinə böyük iş düşür. Əfsuslar olsun ki, bir çox hallarda sosial-məişət mövzulu proqramlarda yalnız cəmiyyətin neqativ hissəsini nümayiş olunur. Halbuki bizim çox sayda nümunəvi ailələrimiz var.

Düzdür, ailələrin problemlərini işıqlandırmaq lazımdır,  lakin balans pozulmamalıdır. Ən təhlükəli məsələlərdən biri də internetin, sosial şəbəkələrin gürünmədən, lakin çox sürətlə ailələrə daxil olmasıdır.

Biz görürük ki, insanlar öz ailə üzvləri ilə müqayisədə virtual məkanda daha çox vaxt keçirirlər. Bu isə insanları bir-birindən uzaqlaşdırır, övlad - valideyn ünsiyyətində soyuqluq yaradır.   Xüsusən də bu böyüməkdə olan gənclərimizə, onların psixikasına mənfi təsir göstərir, asılılıq yaradır. Ona görə də  biz uşaqları onların sağlamlığına və inkişafına ziyan vuran informasiyadan qorumalıyıq. Bunun üçün biz, valideynlər və uşaqlarla görüşlər keçirir, texologiyanın  müsbət və mənfi tərəfləri barədə məlumatlar veririk.

Eyni zamanda, ailə üzvləri arasında ünsiyyətin güclənməsi üçün “Ailəlikcə kitabxanaya” layihəsi keçirilir.

Bu, həm uşaqlarımızın kitaba, mütailəyə marağını artırır, həm də ailə üzvlərini bir- birinə daha da mehriban edir. Baxmayaraq ki, ailə institutunun möhkəmləndirilməsi məqsədi ilə qanunvericilik bazası yaradılmışdır. Lakin bununla yanaşı, mövcud qanunların düzgün dərk edilməsi sahəsində ardıcıl və sistemli maarifləndirici işlərin aparılması çox vacibdir. Buna görə də rayon və kənd əhalisi arasında, məktəblərdə, ali təhsil müəssisələrində, hərbi hissələrdə ailə münasibətlərinin formalaşması, yeni keyfiyyətlərin müsbət və mənfi təsiri haqqında seminarlar keçirir, yaşlı nəsllə gənc nəslin dialoqunu təşkil edirik.

Bizim maraqlı və uzunömürlü layihələrimizdən biri də “Ailə bayramı”, və “Azərbaycan ailəsi” adlı filmlər festivalıdır. Bu il layihələrin 10 ili tamam olur. Festivalın əsas məqsədi kinomatoqrafiyanın geniş imkanlarından istifadə edərək ailə dəyərlərinin, milli-mənəvi dəyərləri gənclər arasında təbliğ etməkdir. Eyni zamanda, cəmiyyətdə bu istiqamətdə mövcud olan problemləri işıqlandırmaqla onların həlli yollarının axtarılması və ailə institutunun inkişafına töhfə verməkdir. Bu filmlərdən maarifləndirici  **tədbirlərdə əyani vəsait kimi istifadə edilir. Bəzən məruzə ilə, təlimlə izah olunmayan məqamlar, ekran dili ilə daha effektiv və emosional formada çatdırılır ki, bu da insanda dərin psixoloji iz qoyur.**

**Hörmətli tədbir iştirakçıları,**

Uşaq hüquqlarının müdafiəsi sahəsində Azərbaycan hökuməti tərəfindən mühüm işlər görülmüşdür. Möhtərəm prezidentimizin və Birinci xanımımızın uşaqlara göstərdikləri qayğı, həmçinin, dövlət orqanlarının və vətəndaş cəmiyyətinin diqqətini daha da artırmışdır. Ölkədə vahid dövlət uşaq siyasətini həyata keçirən dövlət qurumu kimi, Komitəmiz mütəmadi olaraq, müxtəlif layihələr həyata keçirir. Uşaq hüquqlarının müdafiəsi ilə bağlı güclü qanunvericilik bazası mövcuddur. Bu yaxınlarda “Uşaqların sağlamlığına və inkişafına ziyan vuran informasiyadan qorunması haqqında” Azərbaycan Respublikasının Qanun layihəsi qəbul olunub. Bu da bizim bir uğurumuzdur.

Ölkəmiz Uşaq hüquqları haqqında Konvensiya və Dayanıqlı İnkişaf Məqsədlərindən irəli gələrək bir sıra öhdəliklərlə bağlı hər 4 ildən bir Hesabat verir. BMT-dən hesabata dair verilən yüksək qiymətlər alır, bu onu göstərir ki, dövlətimiz uşaq hüquqlarının həyata keçirilməsi üçün çox böyük uğurlar əldə edib. Mühüm qanunlar, dövlət proqramları qəbul olunur. Vacib layihələr həyata keçirir. Bir çox ölkələrdən, hətta inkişaf etmiş ölkələrdən bu sahədə biz öndəyik. 2009-cu il “Uşaq ili” elan olunmuşdur. Uşaq hüquqlarının müdafiəsi ilə məşğul olan qeyri-hökumət təşkilatlarının sayı 350-dək artmışdır.

Bizim üçün çox vacibdir ki, uşaqlarımızın ictimai fəallığı artsın və dövlət siyasətinin həyata keçirilməsində aktiv iştirak edə bilsinlər. Qeyd etmək lazımdır ki, bu sahədə görülən işlər öz müsbət nəticəsini verir.

Artıq uşaqlarımız dövlət rəsmilərinə onları maraqlandıran suallarla müraciət edir, həmçinin, sərbəst şəkildə hökumətə öz hüquqları ilə bağlı istək və arzularını çatdırır, mühüm məsələlərə münasibətlərini bildirirlər. Azərbaycanın bütün regionlarında bizim dəstəyimizə çevrilən uşaqlardan ibarət güclü Liderlər Komandası formalaşıb. Hər iki ildən bir UNİCEF və Heydər Əliyev Fondu ilə birgə Ümumrespublika Uşaq Forumları keçirilir.

BMT Uşaq Fondunun da qeyd etdiyi kimi, Azərbaycanın bu təcrübəsi uşaq liderliyinin reallaşması sahəsində digər ölkələr üçün yaxşı nümunələrdən biridir.

BMT-nin Uşaq Hüquqları Komitəsinin tövsiyələrinə əsasən, Komitənin təşəbbüsü ilə “Uşaqların internet təhlükəsizliyi” layihəsi çərçivəsində “Valideyn nəzarəti və internet təhlükəsizliyi” proqramı (kidsafe) yaradılmışdır.

Müxtəlif dövlət qurumları çox vacib layihələr həyata keçirir.

Bunlardan “Uşaq qayğı sistemində islahatlar”, “İbtidai təhsil səviyyəsi üzrə inklüziv təhsilin tətbiqi”, “Azərbaycanda erkən yaşlı uşaqların inkişafının monitorinqi üzrə mütəxəssislərin hazırlanması”, “Ana südü ilə qidalandırma həftəsi”, “Uşaq hüquqlarına dair elektron məlumat bankı”nın yaradılması, Uşaq və Ailələrə Dəstək Mərkəzlərində mövcud elektron məlumat bazasının yenidən qurulması və başqa layihələrin adlarını çəkmək olar. Qeyd edim ki, bu elektron məlumat bazası MDB ölkələri arasında yalnız Azərbaycanda mövcuddur. Belə önəmli layihələr maarifləndirmə uşaq hüquqlarının müdafiəsi işini daha da gücləndirir, həm də yaxşı nəticələr verməkdədir.

**Hörmətli, Kollegiya iştirakçıları,**

Hər bir cəmiyyətin inkişafı onun vətəndaşına göstərdiyi diqqətdən asılıdır. Və bu gün hər kəs üçün bərabər səviyyədə imkanlar yaradılır. Bizim hər birimiz öz üzərimizə düşən vəzifəni yerinə yetirməliyik ki, daha gözəl nəticələr əldə edək. Mən bu işdə hər birimizə uğurlar arzulayıram.